<classify> SERIKALI ya Norway imetoa Sh bilioni 9.9 kusaidia utekelezaji miradi ya kijamii Kigoma kupitia mpango wa pamoja Kigoma KJP kupitia mashirika 16 ya Umoja wa Mataifa UN.Akikabidhi hundi ya fedha hizo kwa Mkuu wa Mashirika ya UN nchini, Michael Dunford na Mshauri wa masuala ya siasa ubalozi wa Norway, Hans Corneliusssen alisema fedha hizo zimetolewa, ikiwa ni utekelezaji ahadi ya Norway kusaidia utekelezaji mpango huo.Corneliussen alisema kutekelezwa kwa miradi iliyopo kwenye mpango huo kutasaidia kuinua hali za wananchi wa Kigoma, kuleta maendeleo ya kiuchumi kwa mkoa sambamba na kuimarika kwa uwajibikaji wa jamii kwenye masuala mbalimbali ikiwemo elimu, afya, maji, unyanyasaji wa kijinsia na masuala ya lishe.Mwakilishi huyo wa ubalozi wa Norway alisema kutolewa kwa fedha hizo ni kuonesha ushirikiano wa karibu baina ya nchi hizo mbili na Norway imeshatoa dola za Marekani milioni 16.6 kusaidia utekelezaji wa mpango huo.Dunford alisema uungwaji mkono wa serikali ya Norway katika utekelezaji wa miradi ya kijamii Kigoma unaonesha nchi hiyo ilivyoonesha dhamira ya dhati kusaidia maendeleo ya jamii masikini badala ya kusaidia wakimbizi pekee. Alisema fedha hizo zitasaidia kufanikisha malengo ya utekelezaji wa miradi kupitia mpango huo na moyo wa serikali ya Norway unapaswa kupongezwa na kuungwa mkono.Mkuu wa Mkoa Kigoma, Brigedia Jenerali Emanuel Maganga alisema kwao fedha hizo ni jambo kubwa ambalo serikali ya Tanzania inalishukuru kwani zitaufanya mkoa huo na watu kupiga hatua za haraka za maendeleo.Alisema Kigoma ni mkoa wa kimkakati hivyo misaada na ufadhili wa wadau wa maendeleo kwao ni jambo kubwa na amewataka watendaji wa serikali na wananchi kutumia fedha hizo katika kufanikisha malengo yaliyowekwa.Mratibu wa mradi wa KJP, Evance Siangicha alisema dola milioni 50 za Marekani zinahitajika kutekeleza miradi iliyopo kwenye programu hiyo na dola milioni 31 za Marekani, zaidi ya asilimia 60 ya lengo la ukusanyaji wa fedha za utekelezaji wa mradi zimeshapatikana.Siangicha alisema Sh bilioni 9.9 zilizotolewa na Norway zitakwenda kutekeleza miradi ya maji, elimu, afya, kuinua kipato kwa wanawake na vijana na kusaidia kukabiliana na vitendo vya unyanyasaji kijinsia kwa wanawake na watoto.  <topic>: KITAIFA 